
RSK (Riboszomális fehérje S6-kináz) aktivitás tanulmányozására alkalmas kísérleti rendszer kidolgozása

A jelátviteli útvonalak a sejtek szabályzásában fontos szerepet betöltő információs hálózatok, amelyek a fehérjék közti kölcsönhatások által továbbítják a sejten kívülről érkező jeleket a belső célpont felé, aminek következtében a sejt működése módosulhat. Az egyik ilyen útvonal a mitogén-aktivált protein kináz (MAPK) kaszkád, amelynek a résztvevői a sejtfelszíni recepotoroktól a Raf kinázon át az ERK-ig szekvenciálisan aktiválják egymást. Az ERK (extracellular signal regulated kinase) egyik szubsztrátja az RSK fehérje (Ribosomal S6 kinase), amely fontos szerepet tölt be a sejt működésében, többek közt génexpresszió, apoptózis szabályzás és proliferáció tekintetében.
Az OTDK dolgozatom célja egy RSK enzim aktivitás mérésére alkalmas szenzor tervezése, előállítása és optimalizálása, amely szenzor fehérje fragmens komplementáción alapul. A módszer alapja, hogy a NanoBit rendszer (Promega) luciferáz fragmensei olyan kölcsönható fehérjékkel vannak fúzionáltatva, amelyek közt az interakció az RSK foszforilációs eseményt követően történik meg. A Sos1 fehérje (Son of Sevenless homolog 1) ismert RSK szubsztrát, és az általa történő foszforilációját követően a 14-3-3ε fehérjéhez köt. Ennek a kölcsönhatásnak a sejten belül betöltött szerepe az ERK-jelpályára tett negatív visszacsatolásban nyilvánul meg. Ezen három fehérjének a kölcsönhatásait kihasználva terveztem meg a szenzort, állítottam elő a rendszer komponenseit bakteriális expressziós rendszerben és in vitro mérésekkel optimalizáltam a mérési körülményeket. A szenzort sikerült optimalizálnom, amely alkalmas RSK aktivitás és RSK inhibítorok jellemzésére, amit szintetikus peptid inhibítorok tesztelésével bizonyítottam.



